Meer opwindende reeks as verlede jaar nou werklikheidDie nuwe provinsiale reeks wat Dinsdag deur Saru bevestig is, gaan nie net sorg vir meer mededingende rugby as verlede jaar se afgewaterde gedoente wat as opstellende kompetisie vir die Curriebekerreeks gedien het nie, maar sal gewis strawwe kompetisie in veral die Noord- en Sentraalstreek tot gevolg hê. Soos Pale Toe! vroeër berig het, is die nuwe reeks, die SuperSport-uitdaagreeks, in drie streke verdeel en sal die voorste twee spanne in elke streek en ook die volgende twee spanne met die meeste ligapunte in hulle streek, aan die kwarteindronde deelneem. Die reeks neem die plek van die ou Vocaomreeks, wat oor baie jare as belangrike voedingsbron en slypvlak van spelers vir die Superspanne gedien het. Die Goue Leeus, Blou Bulle en Pumas is saam met die Valke en die Welwitchias van Namibië in die Noordstreek. Taai sal dit ongetwyeld tussen die eersgenoemde drie wees, selfs al is die Leeus en Bulle sonder hulle Superspelers van wie die Pumas ook ŉ paar aan ander unies afgestaan het. Ook in die Sentraalstreek, waar die Vrystaat Cheetahs, Griekwas, die Sharks-vyftiental, die Luiperds en Griffons, sake moet uitspook, sal dit nie maklik wees nie. Die WP, wat teen die Boland Kavaliers, die Grens Bulldogs, die OP Kings en die SWD Arende moet speel, het moontlik die maklikste paadjie na die kwarteind. Die streke is – Noord: Blou Bulle, Goue Leeus, Valke, Pumas en Welwitchias. Sentraal: Vrystaat Cheetahs Griffons, Griekwas, Luiperds, Sharks XV. Suid: Boland Kavaliers, Grens Bulldogs, OP Kings, SWD Arende, WP Daar sal elke naweek drie groepwedstryde gespeel word. Daar sal ŉ aantal bepalings wees waar drie wedstryde – twee in die Superreeks en ŉ klubwedstryd – by dieselfde plek ná mekaar gespeel word. Van die wedstryde is reeds bepaal vir klubs soos die Impala-rugbyklub in Rustenburg waar verlede jaar se eindstryd van die Goue Beker plaasgevind het; die Bill Jardine-stadion; Wolfson Stadium in Port Elizabeth en ŉ hele paar ander. ♦ Sondagwedstryde is in Dinsdag se aankondiging bevestig. Rugby op Sondagmiddae was ŉ paar jaar gelede ondenkbaar, lui Saru se verklaring, maar veranderde ontspanningspatrone en die sukses van verlede jaar se Goue Beker-halfeindstryde wat meer as 9 000 toeskouers gelok het, dui daarop dat Sondae vir moderne kykers aantreklik is, veral vir gesinne. ♦ Die reeks begin op 22 April, met die kwarteindwedstryde op Sondag 2 Julie en die halfeindstryde die week daarna. Die eindstryd is op 16 Julie.